  Виталий Пронин Валэкто Калыкез утён, семья но демография политикая министерствоын ужасьёс Ужысь ветеран луо-а? Мон 20 арлэсь кема колхозын ужай. Колхозлэн, ёрос администрацилэн, Удмурт Элькунысь Гурт удысъя но сиён-юонъя министерстволэн дипломъёсынызы, грамотаосынызы пусъемын. Огъя стаже 30 арлэсь ятыр. Быгатӥсько-а мон «Ужысь ветеран» ним басьтыны?О. Юферева. Глазов ёрос Вылӥ верам дипломъёс но грамотаос «Ужысь ветеран» ним басьтон понна тырмыт уг луо. Россиысь Гурт удысъя министерстволэн приказэзъя 2016-тӥ арын 1-тӥ июльысен «Ветеран труда» ним басьтон понна луыны кулэ Россиысь министерстволэн Данъян грамотаез. «Ветеранъёс сярысь» законъя ужысь ветеран луо: СССР-лэн яке Россилэн орденъёсыныз но медальёсыныз пусъемъёс яке дано званиоссэс басьтэмъёс, Россилэн Президентэзлэн Данъян грамотаеныз яке Таукаронэныз пусъемъёс, ужын (службаын) висъяськем сярысь знакъёсын пусъемъёс - одӥг удысын 15 арлэсь кема ужамъёс, кинлэн огъя трудовой (страховой) стажез, пенсие потыкуз, 25 арлэсь ӧжыт ӧвӧл пиосмуртлы но 20 арлэсь - кышномуртлы.Ужын (службаын) висъяськем сярысь знакъёс пӧлы пыро СССР-ысь, РСФСР-ысь но Россиысь федерал ведомствоослэн но министерствоослэн знакъёссы.«Ужысь ветеран» ним басьтон понна вылӥ гожтэм данъянъёс но тырмыт стаж люкамын луыны кулэ. Путёвкаос сётӥсько черодэн Сётъяло-а трос нылпиё начар улӥсь семьяосысь пиналъёслы дунтэк путёвкаос Сьӧд зарезь дурысь лагерьёсы?Н. Архипова. Можга кар Министерствомы секыт югдуре шедем, озьы ик трос нылпиё начар улӥсь семьяосысь нылпиослэсь (6,6 аресысен 16 аресозь) ял каронзэс радъя. Одӥг нылпилы дунтэк путёвка араз 2 поллэсь трос уг сётӥськы. Пиналъёс шутэтско элькунысьтымы кар сьӧры интыяськем яке нуназе гинэ ужась лагерьёсын. Сьӧд зарезь дурысь лагерьёсы путёвкаос уг висъясько.Анай-атайёслы (яке нылпиослэн законной представительёссылы) путёвкаос черодэн сётӥсько, куриськонъёссэс куто калыкез утёнъя отделъёсын. Дунтэк уд шутэтске Быгато-а «ож вакытысь нылпиос» дунтэк шутэтскыны санаторийёсын? Быгато ке, со сярысь рос-просгес вералэ вал.Н. Васильева. Кияса ёрос Война азьын яке со вакытэ вордскемъёсты кыӵе ке нимаз категорие уг пырто. Соин ик санаторийёсын дунтэк шутэтскыны соос уг быгато. Эшъяськысал компьютерен! Кылӥ, али, пе, Ижын гинэ ӧвӧл, ёрос центръёсын но мӧйыосты дунтэк дышето компьютерез валаны. Кытысь соос сярысь тодыны луэ? Кин отчы ветлыны быгатэ? Кема-а дышетсконо?А. Денисова. Балезино ёросКыкетӥ арзэ элькунмылэн социальной программаезъя но Пенсиосъя фондлэн юрттэмезъя вань ёросъёсын но каръёсын калыклы юрттэт сётӥсь комплексной центръёс (КЦСОН) ужасьтэм пенсионеръёсты компьютерен вырыны дунтэк дышето.Сентябрьлэн кутсконаз центръёс группаос люкало. Быдэсыз курс 32 час люкаське, дышетон кыстӥське 2,5 арняысен 4 арняозь. Арлыдзэс лыдэ басьтыса, мӧйыосты нуналаз 2 часлэсь кема уг дышето.Курсъёс сярысь пыр-почгес тодыны луэ КЦСОН-ёсысь, соослэн адресъёссы но телефонъёссы гожтэмын министерствомылэн сайтаз таӵе адресъя: minsoc18.ru/ministry/branch_structure/complex-social-service-centers.Со сяна, компьютерен вырыны дышетӥсь курсъёс ортчо элькунысьтымы Национальной библиотекаын но. Юрттэт кулэ... Мыным 83 арес, улӥсько пиеным но кенэным Дэри ёросын. Егитъёслы люкетӥсько кадь потэ. Шаерамы, пе, мӧйыослы юртъёс но социальной приютъёс ужало. Вань-а соос Дэри ёросын? Вань ке, кызьы отчы интыяськоно?Н. Татаркина. Дэри ёрос Социальной юрттэт сётӥське, адями кулэяськисен лыдъямын ке (шуом, висёнэн, травмаен, бадӟым арлыдэн яке инвалидностен йырин). Кулэяськисьёс радэ социальной юрттэт сётӥсь отделъёс (управлениос) пыртыны быгато.Интернатэ интыяськон сярысь юанэз сэрттон-пертчон вылысь тӥледлы Дэри ёросысь  социальной юрттэт сётӥсь управление вазиськоно таӵе адресъя: Дэри черкогурт, Калинин урам, 64 номеро юрт, телефонъёссы: 62-05-96, 62-20-01. Гожтоно луоз заявление, социальной юрттэтлы кулэяськемдэс эскерыны курыса.Кулэяськисен лыдъязы ке, тӥледлы дасялозы социальной услугаосын нимаз программа, отын пусъемын луозы куронъёсты, ку но кызьы соосты быдэсъялозы.Ватсаса ивортӥськом на: элькунамы мӧйыос но инвалидъёс понна 2 интернат юртъёс ужало - Ижын но Алнашын. Дэри ёросын сыӵе интернат ӧвӧл.Туспуктӥз Александр Горбунов  